Retek

A retek (Raphanus sativus), népies nevén kerti retek vagy réparetek a káposztafélék (Brassicaceae) családjába tartozó élelmiszernövény-faj.

A retket már az ókorban is ismerték és termesztették, több fajtája kedvelt. Magas C-vitamin tartalma miatt a téli, vitaminban szegény időszakban nagyon hasznos lehet. Nyersen vagy sózva használjuk, vajas- vagy zsíros kenyérre, saláták alkotórészeként, de az ételek díszítésére is.

Csípős íze és illata a hagymáéval rokon illóolajtól származik, régebben gyógyszerként is használták.

Termesztése 
A fagyok elmúltával (akár február végétől) vessük 20 cm-es sor és 5–6 cm-es tőtávolságra; a vetés mélysége 1-1,5 cm-nél ne legyen mélyebb, mert a gumók torzak, alaktalanok lesznek. A nagyobb gumójúakat vethetjük 2–3 cm mélyre is. Hidegtűrő növény. Optimális hőigénye 13±7 °C. Már 3 °C-on csírázni kezd és képes eltűrni a -6 °C-ot is növekedésben. Alacsony hőmérsékleten nevelve fejleszt szép gumót. Magasabb hőmérsékleten lombot fejleszt, és túltrágyázással pudvásodni kezd. Vízellátása folyamatos legyen. Hirtelen nagy mennyiségű öntözés esetén a gumók szétrepednek.

A legkorábban termő fajta a hónapos retek, amelyet a nyári nagyobb gumójú, majd az őszi-téli, nagy gumójú és tárolásra is alkalmas fajták követnek.

Vetés után 30-70 nappal már szedhetők.

Kártevői a földibolhák és a káposztalégy.

Fajták

Hónaposretek-fajták 
A termesztéséről lásd → Hónapos retek
 French Breakfast (Francia reggeli): 5–8 cm-es, felül piros, alul fehér héjú, hosszú hengeres gumójú, kis lombú, 35-40 napos hajtatási idejű fajta.
 Jégcsap: hajtatható, de leginkább szabadföldi hosszabb tenyészidejű, 15–20 cm-es hengeres, hegyes végű, fehér húsú és héjú, nagy lombú fajta.
 Korai legjobb (Cherry Belle): pudvásodásra nem hajlamos, középnagy gumójú, skarlátvörös héjú korai szabadföldi fajta.
 Korai piros: hasonló a Korai legjobbhoz, de kisebb lombozatú fajta.
 Korund
 Novired
 Óriás vaj (Riesenbutter): liláspiros, nagy gömbölyű gumójú fajta.
 Patricia
 Róza: Leginkább hajtatni való fajta; tenyészideje hajtatásban 35 nap. Nagy lombozatú, piros héjú, lapított gömbgumójú fajta.
 Sora
 Szentesi óriás vaj: dús lombú, nagy gömbölyű gumójú, piros héjú fajta.
 Tavasz gyöngye
 Tavaszi piros

Nyári retekfajták 
 Mikepércsi vaj: nem pudvásodó, 60-65 napos tenyészidejű, nagy gumójú, lapított kerek fehér héjú, erős és nagy lombozatú fajta.
 Húsvéti rózsa: Erős lombú, 60-70 napos tenyészidejű, hosszúkás, hengeres, hegyesedő, nem pudvásodó 20–25 cm hosszú gumójú, élénkpiros héjú fajta.
 Jánosnapi: Nagy lombú 60-70 napos tenyészidejű, nem pudvásodó 15–20 cm-es hosszú gumójú, sárgásbarna héjszínű, fehér húsú fajta.

Őszi retekfajták 
 Minowase (Summer Cross): japán eredetű, nyári-őszi, 50-60 napos tenyészidejű, mélyrétegű (laza talajban akár 28–35 cm-re is megnövő), hengeres, fehér húsú és héjú, ropogós, ízletes, több hétig eltartható fajta.
 Müncheni sör: július végi vetésű, hosszabb, 90-100 napos termesztési idejű, széles hengeres fehér gumójú, nem pudvásodó, hosszú ideig eltartható fajta. Zsenge maghüvelyét előszeretettel fogyasztják a müncheni sörfesztiválon, amiről nevét kapta.

Téli retekfajták 
 Erfurti kerek fekete: legkorábban július végén vethető 100-120 napos tenyészidejű, gömb alakú, nagy gumójú, a legtovább eltartható fajta. Korai vetésben üreges gumót fejleszt.

Gyógyhatása 
Mérsékelten fogyasztva az emésztést elősegítő, vesetisztító, étvágygerjesztő hatású. Mustárolaj-glikozidjai antibakteriális és gombaölő hatásúak, így kiválóan alkalmas a megfázás és cseppfertőzések megelőzésére.

Képek

Jegyzetek

Források 
 Dr. Nagy József: Konyhakert az erkélyen. Planétás Kiadó. Budapest, 1992. 56 oldal. .
 https://web.archive.org/web/20131005133639/http://hermesmag.hu/index.php?option=com_content&view=article&id=1279&Itemid=796
 A retek termesztése és felhasználása 

Káposztafélék
Gyógynövények
Zöldségek
Növényfajok